આવી ઘટનાઓ માત્ર હિમાલયની પર્વતમાળામાં જ જોવા મળે છે એવું નથી. કેનેડા, અમેરિકા, સાઈબિરિયા, પોલેન્ડ વગેરે સ્થળોએ પણ આવા નિશાન મળી આવતા હોવાની ચર્ચા છે. ઇંગ્લેન્ડના ડેવનશાયર શહેરમાં તા.૮ ફેબ્રૂઆરી, ૧૮પપના દિવસે ડબલરોટી બનાવતા એક દુકાનદારને બરફમાં વિચિત્ર પગલાંની છાપ જોવા મળી હતી. તેની દુકાન આસપાસ આવા પગલાં પડેલાં જોઈને તે ખૂબ આશ્ચર્યચકિત બની ગયો હતો. કેટલાક જાણકારોએ જણાવ્યું કે આ પગલાં હિમમાનવના જ હોઈ શકે. ઇંગ્લેન્ડના અખબારોમાં આ ઘટનાના વિસ્તૃત અહેવાલો પ્રગટ થયા હતા. પોલેન્ડના એક તબીબ દ્વારા પણ આવા પગલાં જોવા મળ્યા હોવાની વિગતો રજૂ કરવામાં આવી હતી. તેમના જણાવ્યા મુજબ હાઇડલબર્ગમાં ગ્લેશિયા સરહદ નજીક વિચિત્ર પગલાંઓનાં નિશાન જોવા મળ્યા હતા. ન્યૂઝીલેન્ડના એક પ્રોફેસર રિચાર્ડ આવેન દ્વારા પણ આવાં પગલાંઓની શોધ માટેનું મિશન હાથ લેવાયું હતું. તેમણે જુદાં-જુદાં જાનવરોનાં પગલાં મેળવીને તે અંગેનું સંશોધન કર્યું હતું. બરફના પહાડોની ટોચ ઉપર આવા પગલાંની છાપ હિમમાનવની જ હોઈ શકે એવું તેમણે જણાવ્યું હતું. ઇંગ્લેન્ડના અન્ય ક્ષેત્રમાં પણ આવાં પગલાં જોવા મળ્યા હતા. અન્ય સ્થળે આવા પગલાંવાળા પ્રાણીને બિગફૂટ તરીકે ઓળખવામાં આવે છે.